Publication: Magyar Közlöny
Issue: MK-1999-27 (Year: 1999, Number: 27)
Era: 1990-2004
Section: a 32/1999. (III. 31.) FVM rendelethez
Paragraph Index: 1900

i) utónevelt sertés: a sertés megnevezése tízhetes kortól vágásig, illetve tenyésztésbe állításig. 1.2. Az istállók szerkezeti elemei — főleg azok, amelyekhez a sertések hozzáférhetnek — nem tartalmazhatnak a sertésekre nézve káros anyagokat, továbbá azoknak kellően tisztíthatóknak és fertőtleníthetőknek kell lenniük. Az épület szigetelésének, fűtésének és szellőztetésének biztosítania kell, hogy a légáramlás-sebesség, a porszint, a hőmérséklet, a relatív páratartalom és a gázkoncentráció olyan mértékű legyen, amely nem káros a sertésekre. 1.3. A sertéseket tilos állandó sötétben tartani. Az állatok számára — azok szokásait, fiziológiai igényeit figyelembe vevő és az eltérő klímaviszonyokat szem előtt tartó — megfelelő természetes és mesterséges világításról kell gondoskodni. Mesterséges megvilágítás esetén a megvilágítás időtartama egyezzen meg a természetes megvilágításéval, tehát általában kilenc és tizenhét óra között gondoskodni kell olyan rögzített vagy hordozható fényforrásról is, amelynek fényereje elegendő az állatok bármely időszakban történő ellenőrzésére. 1.4. A csoportosan tartott, istállózott állatokat az állattartó vagy gondozójuk napi egy alkalommal ellenőrizni köteles. Minden betegnek látszó vagy sérült állatot elkülönítőbe kell elhelyezni. Minden olyan állathoz, amelynek gyógyítása nem tartozik az állattartó, illetőleg a gondozó hatáskörébe, haladéktalanul állatorvost kell hívni. 1.5. A csoportnagyság, illetőleg falkanagyság csak olyan mértékű lehet, amely normális mértéken túli verekedést nem gerjeszt. A rendszeresen agresszíven viselkedő sertést és azt az állatot, amelyik állandó céltáblája a többi állat erőszakosságának, a csoporttól el kell különíteni. 1.6. A férőhelyet, a szállást úgy kell kialakítani, hogy az minden állat számára biztosítsa 1.6.1. a zavartalan lefekvést és felkelést, 1.6.2. a pihenésre alkalmas tiszta fekvőterületet, 1.6.3. a többi sertés látásának lehetőségét. 1.7. A lekötéses tartásnál a lekötőrendszer nem okozhat sérülést, azt rendszeresen ellenőrizni, és amennyiben szükséges, utánállítani kell úgy, hogy a rögzítés kényelmes és biztonságos legyen. A rendszer kialakításának olyannak kell lennie, hogy kizárja a sérülés és a fulladás lehetőségét. 1.8. Az istállót, kutricákat, berendezéseket, a sertéstartásban használt eszközöket a keresztfertőzést, illetve a kórokozók megtelepedését és kifejlődését meggátló, hatékony módszerrel kell tisztítani és fertőtleníteni. A bélsarat, a vizeletet, a takarmánymaradékot vagy a kiszóródott takarmányt a szükséges gyakorisággal el kell távolítani annak érdekében, hogy a kellemetlen szagok csökkenjenek, valamint, hogy azok a legyeket és rágcsálókat ne vonzzák. 1.9. A padozat legyen sima, ne csússzon és se sérülést, se fájdalmat ne okozzon a rajta álló vagy fekvő állatnak. A padozatkiképzésnek az állat méreteihez, testtömegéhez igazodónak, kellő merevségűnek és egyenletes felületűnek, a pihenő térnek pedig kényelmesnek, tisztának, jó vízelvezető képességűnek és az állat károsodását kizárónak kell lennie. Az alom legyen tiszta, száraz. 1.10. Minden állat számára a korának, testtömegének, szokásának, fiziológiai igényének, jó egészségi állapotának és közérzetének megfelelő takarmány-fejadagot kell biztosítani. 1.11. Minden sertést legalább napi egy alkalommal kell etetni. Adagolt etetés esetén, illetve időben korlátozott etetés esetén biztosítani kell, hogy a falka minden tagja egy időben ehessen. 1.12. Minden két hétnél idősebb állat számára biztosítani kell, hogy elegendő friss ivóvízhez vagy más folyadékhoz jusson. 1.13. Az etető-itató berendezéseket úgy kell tervezni, kialakítani, elhelyezni és karbantartani, hogy az állat a takarmányt és az ivóvizet ne, vagy csak minimális mértékben szennyezhesse. 1.14. Meg kell előzni a farokrágás kialakulását. Biztosítani kell az állatok számára viselkedési szokásaik kielégítését, a megfelelő környezetet, állománysűrűséget, almot, valamint a játszás lehetőségét.

Source: https://magyarkozlony.hu/hivatalos-lapok/9a9cf91e894c223daf4f422c4ff3939a175a3dd0/dokumentumok/cfdda7ae12cc433c714d617b11f21b093ff42b3e/letoltes